OBRAZLOŽITVENI MEMORANDUM

1.OZADJE PREDLOGA

V tem predlogu je za datum začetka uporabe določen 1. januar 2021, pripravljen pa je za Unijo s 27 državami članicami, in sicer v skladu z uradnim obvestilom Združenega kraljestva, ki ga je Evropski svet prejel 29. marca 2017, o nameri Združenega kraljestva, da na podlagi člena 50 Pogodbe o Evropski uniji izstopi iz Evropske unije in Euratoma.

Fuzija naj bi v prihodnosti v evropski energetiki imela pomembno vlogo kot dejansko neizčrpen in podnebju prijazen vir energije. Namen tega predloga sklepa Sveta je zagotoviti financiranje nadaljnjega evropskega sodelovanja v projektu ITER, katerega cilj je priti do ključnih znanstvenih prebojev pri razvoju fuzije. To je pomembno zlasti ob upoštevanju Pariškega sporazuma o podnebnih spremembah iz leta 2015 in zaveze EU, da bo imela vodilno vlogo pri stroškovno učinkovitem razogljičenju gospodarstva in boju proti podnebnim spremembam.

Evropsko sodelovanje v projektu ITER temelji na Sporazumu ITER, podpisanem novembra 2006 med sedmimi svetovnimi partnerji, in sicer Euratomom, Združenimi državami, Rusko federacijo, Japonsko, Kitajsko Južno Korejo in Indijo. ITER je edinstven projekt, razvit z mednarodnim znanstvenim sodelovanjem, ki omogoča sinergije in uporabo finančnih sredstev, kar posamezne države sicer ne bi zmogle.

Ker je Evropa v skladu s Sporazumom ITER gostiteljica projekta, ima na podlagi tega sporazuma večje pravne obveznosti in je temu ustrezno prevzela vodilno vlogo s 45-odstotnim deležem stroškov gradnje (deleži ostalih članic ITER so približno 9 % za vsako izmed njih), da se zagotovi pravočasen zaključek gradnje. Ta predlog sklepa Sveta spreminja Odločbo Sveta (2007/198/Euratom) z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu, da bi zagotovil podlago za financiranje dejavnosti tega skupnega podjetja (v nadaljnjem besedilu: Fuzija za energijo) za obdobje 2021–2027 v okviru Pogodbe Euratom.

Odločba Sveta iz leta 2007 je že bila spremenjena s Sklepom Sveta 2013/791/Euratom z dne 13. decembra 2013, da se je omogočilo financiranje dejavnosti Fuzija za energijo. Ta predlog, ki sledi enaki logiki, temelji na členu 47 Pogodbe Euratom in se nanaša na sodelovanje Euratoma pri financiranju skupnega podjetja med večletnim finančnim okvirom 2021–2027.

Sedanja predlagana sprememba zagotavlja financiranje projekta v naslednjem večletnem finančnem okviru, hkrati pa ne preprečuje prostovoljnih prispevkov članov skupnega podjetja, ki niso Euratom, kot je določeno s členom 12(1)(c) statuta navedenega podjetja.

Svet ITER je leta 2016 odobril posodobljeni časovni načrt in z njim povezane ocene stroškov za dokončanje gradnje ITER. V novem časovnem načrtu se realizacija prve plazme načrtuje decembra 2025, ki je najzgodnejši tehnično dosegljiv datum za izgradnjo ITER, delovanje v polnem obsegu z uporabo devterij-tritijevega goriva (t.i. devterij-tritijeva faza) pa je predvideno leta 2035. Ta časovni načrt skupaj s povezanimi revidiranimi stroški predstavlja temelj nove osnove za projekt ITER; ne vključuje varnostnih rezerv, zato temelji na domnevi, da je mogoče zmanjšati vsa večja tveganja.

Komisija v svojem sporočilu Evropskemu parlamentu in Svetu o prispevku EU k prenovljenemu projektu ITER z dne 14. junija 2017 in v pripadajočem delovnem dokumentu služb Komisije predstavlja ocene stroškov v fazi gradnje (samo za Evropo). Za obdobje 2021–2027 je bil znesek iz proračuna EU, vključno z upravnimi odhodki Komisije v zvezi z nalogami skupnega podjetja Fuzija za energijo in drugimi povezanimi dejavnostmi, ocenjen na približno 6,1 milijarde EUR (v sedanji vrednosti).

Dne 12. aprila 2018 je Svet na podlagi sporočila Komisije oblikoval ugotovitve in ponovno potrdil neprekinjeno zavezanost Euratoma k uspešnemu dokončanju projekta ITER. Svet je izjavil, da si bo prizadeval za razpoložljivost virov za dejavnosti skupnega podjetja Fuzija za energijo znotraj omejitev večletnega finančnega okvira za obdobje 2021–2027. Na tej podlagi je Svet Komisiji podelil mandat, da na zasedanju sveta ITER na ministrski ravni v imenu Euratoma odobri novo osnovo za projekt ITER (obseg, časovni načrt in stroški).

Prenos sredstev bo usklajen z obdobjem, zajetim v večletnem finančnem okviru, potekal pa bo sedem let. V skladu s Sporazumom ITER bo začetno trajanje projekta ITER 35 let (do leta 2042), zato bodo za nadaljnje financiranje prispevka Euratoma za ta projekt potrebni dodatni sklepi Sveta.

Uspešna izgradnja in delovanje ITER sta ključni del poti v evropskem časovnem načrtu za fuzijo, ki pomeni celovito ciljno usmerjeno pot k uresničitvi fuzijske električne energije in so ga podprli vsi udeleženci raziskav na področju fuzije v Evropi. Ta sklep bo ustrezno olajšal sinergije in dopolnjevanje z raziskavami fuzije, financiranimi na podlagi raziskovalnega in izobraževalnega programa Euratoma 2021–2025. Ta sklep bo tudi omogočil dokončanje aktivnosti, ki se izvajajo v okviru sporazuma o širšem pristopu, sklenjenega med Euratomom in Japonsko, in dopolnjujejo mednarodno sodelovanje v okviru Sporazuma ITER.

Predlog je bil pripravljen, da se zagotovi vzajemno delovanje z drugimi programi, namreč s predlogi EU in Euratoma za deveti okvirni program. Razlogi za to so jasni, saj je ITER prvi inovativni projekt te vrste na področju energije, ki potrebuje tesno podporo s strani raziskav in inovacij, zlasti prek raziskovalnih programov Euratoma, vendar tudi prek raziskovalnih programov EU. V tem oziru sta bili besedili obeh programov (deveti okvirni program EU in Euratoma) za naslednji večletni finančni okvir nadgrajeni, da se izrazi potrebno vzajemno delovanje v zvezi z ITER.

2.REZULTATI POSVETOVANJ Z ZAINTERESIRANIMI STRANMI IN OCEN UČINKA

Ta predlog v celoti upošteva odgovore javnega posvetovanja o večletnem finančnem okviru, katerega organizacijo je usklajeval generalni sekretariat Evropske komisije in ki je potekalo od 10. januarja do 8. marca 2018. Nadalje v celoti upošteva posvetovanja z zainteresiranimi stranmi, ki so potekala med pripravljalnimi dejavnostmi, ki so obsegala predhodno oceno ter dogodke in ankete z zainteresiranimi stranmi. Medtem ko med javnimi posvetovanji niso bila izpostavljena posebna vprašanja v zvezi z nadaljnjim financiranjem projekta ITER, je med usmerjenimi posvetovanji z zainteresiranimi stranmi bilo potrjeno, da naložbe EU v njegovo izgradnjo ustvarjajo pomembne koristi za evropsko industrijo in raziskovalno skupnost. To je bilo ponovno izpostavljeno na dogodku z industrijo, ki je bil organiziran decembra 2017 in kjer je bilo prikazano, da fuzija za industrijo že ustvarja konkretne priložnosti in ima pozitiven učinek na delovna mesta, gospodarsko rast in inovacije s pozitivnimi učinki, ki presegajo fuzijo in področje energije. V neodvisnih študijah, ki so bile naročene za pripravo predhodne ocene, so bili v številkah predstavljeni nova delovna mesta in neto dodana vrednost, ustvarjena s sodelovanjem Evrope v projektu ITER.

Nenazadnje bo ta predlog ob upoštevanju sklepov Sveta iz aprila 2018 zagotovil nadaljevanje projekta, zlasti v razmerju do mednarodnih partnerjev, in financiranje ITER za celotno trajanje naslednjega večletnega finančnega okvira.

Opredeljeno je bilo omejeno število predlogov, za katere bi zaradi njihove stalnosti v smislu vsebine in zgradbe in/ali velikosti proračuna bilo treba namesto ocene učinka izdelati predhodno oceno v obliki delovnega dokumenta služb Komisije. Za ITER se je ob ostalih programih, kot so Fiscalis, humanitarna pomoč ter skupna zunanja in varnostna politika izkazalo, da zanj ni potrebna ocena učinka, ampak predhodna ocena v obliki delovnega dokumenta služb Komisije v skladu z zahtevami iz finančne uredbe EU.